
	Παρουσίαση του μυθιστορήματος

της Έλενας Μιχαήλ

Το Ημερολόγιο μιας Θλιμμένης Λαϊκής Βασίλισσας

στο Σπίτι της Κύπρου

Την Πέμπτη 2 Νοεμβρίου 2017 και ώρα 20:00, θα παρουσιαστεί στο Σπίτι της Κύπρου, Ξενοφώντος 2Α στο Σύνταγμα, το μυθιστόρημα της Έλενας Μιχαήλ Το Ημερολόγιο μιας Θλιμμένης Λαϊκής Βασίλισσας των Εκδόσεων Επιφανίου.  Η εκδήλωση τελεί υπό την αιγίδα Του Ομίλου για την UNESCO Τεχνών, Λόγου και Επιστημών Ελλάδος.
Χαιρετισμό θα απευθύνει η Πρόεδρος του Ομίλου για την UNESCO Τεχνών, Λόγου και Επιστημών Ελλάδος κ. Δέσποινα Διακοβασίλη, και για το βιβλίο θα μιλήσει ο Επίτιμος Πρόεδρος του Συνδέσμου Ελλήνων Διευθυντών Μέσης Εκπαίδευσης Κύπρου κ. Κυριάκος Μπαρρής.

Αποσπάσματα από το βιβλίο θα διαβάσουν ο ηθοποιός και σκηνοθέτης Τάκης Κτενάς και η συγγραφέας.

Θα ακολουθήσει σύντομο μουσικό πρόγραμμα με την Βαλεντίνα Μιχαήλ, πιάνο- τραγούδι και Νάταλι Μιχαήλ Βούλγαρη, τραγούδι.

Το βιβλίο είναι ένα βιογραφικό μυθιστόρημα με πολυθεματικό  περιεχόμενο. Έχει κύριο θέμα τον σκληρό αγώνα που κάνει μια φιλομαθής Κύπρια, μερικές δεκαετίες πριν, να μορφωθεί, να αποκτήσει απολυτήριο Μέσης και Ανώτερης Εκπαίδευσης, ακόμη και πτυχίο, σε μία χρονική περίοδο όταν η μόρφωση ήταν προνόμιο κυρίως των ανδρών. Περιγράφει τον μεγάλο αγώνα της πρωταγωνίστριας να ξεφύγει και μην εγκλωβιστεί στο κοινωνικό δίκτυ, που εγκλώβιζε τις περισσότερες νέες της εποχής της. Μέσα από τα βιώματα της πρωταγωνίστριας διαφαίνονται συνήθειες, ήθη και έθιμα που επικρατούσαν πριν από μερικές δεκαετίες στο νησί.

Η Έλενα Μιχαήλ γεννήθηκε στο χωρίο Βάβλα της επαρχίας Λάρνακας. Είναι απόφοιτος του Παγκυπρίου Εμπορικού Λυκείου Λάρνακας και πτυχιούχος Αρχιτεκτονικής. Διετέλεσε γραμματέας των Συνδέσμων Γονέων του Δημοτικού Σχολείου Αγίου Παντελεήμονα, του Τσιρείου Γυμνασίου και του Λυκείου Αγίας Φύλας Λεμεσού. Σήμερα είναι ταμίας στον Σύνδεσμο Ανάπτυξης του χωριού Βάβλα. Ασχολείται με τα κοινά και έχει να επιδείξει πλούσια κοινωνική δράση. Το 2016 εξελέγη Σύμβουλος της Χωρητικής Αρχής Βάβλας. Τον ίδιο χρόνο αποφάσισε να ασχοληθεί με τη συγγραφή και έγραψε το βιβλίο Το Ημερολόγιο μιας Θλιμμένης Λαϊκής Βασίλισσας. Το 2017 έγινε μέλος του Ομίλου Unesco Ελλάδος.

30 Οκτωβρίου 2017

